Hudacký, Ján, poslanec NR SR (2014-11-25):
Ďakujem pekne. Pani predsedajúca, vážený pán minister, vážený pán spravodajca, vážené kolegyne, kolegovia, začnem možno tým, čo tu už vlastne bolo povedané a konštatované. Nemyslím si tiež, že je nejaký vážny dôvod na to, aby sme takto urýchľovali tento proces, pretože zneužívanie verejných zdrojov nie je záležitosť len niekoľkých týždňov v súvislosti s nákupom predraženého CT prístroja v Piešťanoch. Tiež si myslím, že vláda, ako to už bolo povedané viacerými, chce veľmi rýchlo nechať zabudnúť na tento problém a preto toto rýchle konanie prostredníctvom skráteného legislatívneho konania. Ja sa skôr, keďže tu máme pána ministra, budem prihovárať, aby sme minimálne, lebo viem, že to prejde a to legislatívne konanie v skrátenom legislatívnom konaní teda tento proces naštartuje, nie je to v našich rukách, hlavne nie v rukách opozície, ale aby sme minimálne natiahli priestor na prípravu možno pozmeňovacích návrhov medzi prvým a druhým čítaním a aby skutočne to nebolo hneď, aby sme v podstate našli čo najviac najlepších riešení na to, aby sme touto novelou zákona o verejnom obstarávaní poslúžili tým, ktorí to potrebujú a teda obstarávateľom, či už je to vláda, alebo aj ďalšie inštitúcie, ktoré majú na to právo. Verejné obstarávanie, respektíve kto môže sa uchádzať o verejné zdroje na realizáciu konkrétnych projektov, to je skutočne veľmi hlboký proces a problém, aj vzhľadom na to, že predovšetkým, čo potrebujeme zabezpečiť, to je transparentnosť celého procesu. To nie je len teraz, že sme natrafili skrze ten jeden problém na schránkové firmy a ideme okamžite riešiť schránkové firmy, pretože toto vyčerpáva najviac zdrojov. Nevieme jednoznačne posúdiť, že koľko je odčerpávané cez takéto prostredie, kde vlastne tieto zdroje plynú kdesi do daňových rajov. Skôr ide o to, aby sme posúdili všetky tie opatrenia, ktoré budú slúžiť k tomu, aby sme stransparentnili tento proces ako taký a aby sme sa zamerali na konkrétneho uchádzača, či to je schránková firma, alebo je to firma, ktorá má riadne, alebo jasné vlastnícke štruktúry. Myslím si, že to nie je až taký rozdiel. Potrebujeme poznať, kto je ten uchádzač, skutočne, kto je ten uchádzač? Čo je to za firma? Čo je to za spoločnosť? Referencie? Tu nestačia len referencie. V rozprave budem hovoriť o jednom konkrétnom príklade a to dopredu poviem teraz, Doprastav. Ako bola táto firma pripravená na to, aby mohla povedzme prevziať ďalšie verejné zákazky, keď už sa vedelo o tom, o jej finančnom zdraví, resp. o jej finančnej chorobe? Ako mohla táto firma získať ďalšie verejné zákazky? A ideme ďalej, ďalší proces. To znamená, ako sa správa už po tom procese, realizácie tejto verejnej zákazky? Vieme dobre, že firma Doprastav má dlhy vo výške 458 mil. eur. Na to doplácajú ďalšie a ďalšie firmy, subdodávatelia. My musíme zobrať do úvahy aj celý proces a práve aj tento náš zákon, ktorý sme dávali už opakovane trikrát o ochrane subdodávateľov. Štát, respektíve obstarávateľ sa nemôže zbaviť zodpovednosti za to, že len vyberie v súťaži a koniec. Jednoducho musí sledovať celý proces, veď to sú verejné zdroje. To sú zdroje všetkých daňových poplatníkov. My musíme vedieť od generálneho dodávateľa, respektíve od obstarávateľa a to sú tiež záležitosti, či aj tento nemešká s platbami, či aj tento dodržiava všetky tie podmienky v rámci tej finančnej disciplíny. Musíme prejsť potom od toho generálneho dodávateľa, toho úspešného uchádzača, ako ďalej on narába s verejnými zdrojmi, ako idú k prvému sprostredkovateľovi, subdodávateľovi, atď. V konečnom dôsledku musíme brať, či dielo, ten tovar, služba alebo nejaká práca bola odovzdaná načas, bola odovzdaná v riadnej kvalite. Však za to obstarávateľ musí niesť zodpovednosť. Toto celé musíme zakomponovať do zákona o verejnom obstarávaní. To predsa nemôže byť len o schránkových firmách. Na jednej strane si poslúžili niektorí, ktorí vyhnali túto záležitosť až do ulíc, na druhej strane si vláda teraz rieši svoju boľačku tým, že prichádza s populistickým návrhom a rýchle ideme riešiť schránkové firmy. Veď to nie je o tom. My tu rozprávame už tri roky prakticky o probléme, o komplexnom probléme. Vy, pán minister, aj niektorí ďalší ministri sa už vyjadrili, ako pripravujete už komplexný návrh zákona, tri roky tu nie je, problém na problém. V konečnom dôsledku na to doplácajú, to je paradox, že verejné zdroje plnia, alebo štátnu kasu plnia ľudia cez svoje dane, daňoví poplatníci. A nad realizáciou tých verejných zdrojov vlastne doplácajú opäť títo ľudia, ktorí cez tie malé firmičky, ktoré v konečnom dôsledku prerábajú vlastne na verejných zákazkách a tie dopady sú na konkrétne rodiny, čiže opäť na tých daňových poplatníkov. Veď to je šialené, čo sa tuto robí. My máme vytvorenú webovú stránku, nezaplatili mi faktúru. Ja som sa stretol s mnohými zástupcami rodín, malými živnostníkmi, ktorí sú na dlažbe, ktorí bojujú o holú existenciu, ktorí nemajú zaplatené faktúry a ktorí prichádzajú cez exekútora o vlastný majetok a my sa tu bavíme o schránkových firmách, o jednom probléme, maličkom probléme v rámci verejného obstarávania. Už keď teda urýchľujeme tento proces, tak aspoň pripravme ten návrh zákona čo najkomplexnejšie, pretože to nerieši, schránkové firmy jednoducho neriešia nič, vám poviem otvorene, nič, momentálne nič. Takže chcel by som vás poprosiť, pán minister, aby ste zvážili prípravu tohto návrhu zákona, respektíve tejto novely, aby sme hľadali skutočne možnosti riešenia a prispeli k transparentnosti celého procesu, ešte raz opakujem, celého procesu. Ďakujem pekne.